
Poissaoloihin puuttuminen Kuokkalan yhtenäiskoulussa
OPPILAAN VASTUULLA:
 
Jos oppilas joutuu lähtemään kesken koulupäivän pois, tulee hänen keskustella siitä luokanopettajan/-ohjaajan/ aineenopettajan kanssa, joka on yhteydessä huoltajiin ennen oppilaan lähtemistä kotiin.
 
Oppilas on velvollinen huolehtimaan poissaoloista aiheutuneet tekemättömät tehtävät opettajien kanssa sovitulla tavalla. 
 
Luvattomasta poissaolosta seuraa kasvatuskeskustelu ja yhteydenotto huoltajaan.
HUOLTAJAN VASTUULLA:
 
Ennakkoon tiedettävästä poissaolosta huoltaja on aina etukäteen riittävän ajoissa yhteydessä luokanopettajaan/-ohjaajaan. Huoltajan tulee selvittää poissaolot joko Wilmassa tai henkilökohtaisesti luokanopettajalle/-ohjaajalle mahdollisimman pian. 
 
Jos huoltajalla herää huoli poissaoloista, kannattaa hänen olla välittömästi yhteydessä luokanopettajaan/-ohjaajaan. Huoltaja seuraa oppilaan Wilma-merkintöjä ja poissaoloja vähintään viikoittain ja huolitapauksissa päivittäin. 
 
Jos huolestuttavia poissaoloja kertyy runsaasti, on huoltaja ja oppilas velvollinen osallistumaan koulupalaveriin.
AINEENOPETTAJAN VASTUULLA:
 
Aineenopettaja tekee poissaolomerkinnät Wilmaan päivittäin. 
 
Aineenopettajalla on velvollisuus ilmoittaa luokanohjaajalle/luokanopettajalle, kun oppilas on ollut oppiaineen tunneilta pois 5-8 tuntia.
 
Luokanopettaja/-ohjaaja tarkistaa tilanteen ja keskustelee oppilaan kanssa sekä on yhteydessä kotiin.
LUOKANOPETTAJAN/LUOKANOHJAAJAN VASTUULLA:

Luokanopettaja/-ohjaaja merkitsee päivittäin ja tarkistaa luokkansa poissaolot viikoittain.
 
Jos oppilas on ollut pois 1-3 päivää tai useita yksittäisiä tunteja eikä poissaoloja ole selvitetty, luokanopettaja/-ohjaaja ottaa yhteyttä huoltajaan. Sovitaan tarvittaessa tukitoimista.
 
Oppilaan voi ohjata kasvatuskeskusteluun (kake) jos poissaoloja on lisääntyvissä määrin. Kake-keskustelu on yksi varhaisen puuttumisen keinoista. 

Jos huolestuttavat poissaolot (luvattomat, selvittämättömät, toistuvat sairaspoissaolot) jatkuvat, luokanopettaja/-ohjaaja konsultoi erityisopettajaa/opinto-ohjaajaa/koulukuraattoria. Sovitaan tarvittavista oppilashuollollisista tukitoimista/monialaisesta yhteistyöstä.
REHTORIN (VIRKA-APULAISREHTORIN) VASTUULLA:
 
Luokanopettaja/-ohjaaja on velvollinen ilmoittamaan poissaoloista (max. 100 h) virka-apulaisrehtorille, joka tarvittaessa tekee kirjallisesti virallisen huomautuksen poissaoloista ja muistutuksen oppivelvollisuuden laiminlyömisestä kotiin. Tarvittaessa tehdään lastensuojeluilmoitus.
 
Jos huolestuttavat poissaolot jatkuvat edelleen, rehtori voi antaa kirjallisen varoituksen.
